Tingene kan hurtigt vende i sportens verden. Det er Vendsyssel Elite Badminton et godt eksempel på. Det er ikke mere end et halvt år siden, at klubben var en del af nedrykningskampen i Badmintonligaen. Nu ligger VEB pludselig nummer tre i starten af den nye sæson efter to flotte sejre. I tirsdags fik klubben en perfekt sæsonstart med sejr over Solrød. Det skulle man forsøge at følge op på i går aftes, da der blev spillet udekamp i Odense. Ligesom mod Solrød skulle VEB dog kæmpe hårdt for sagen. For anden kamp i streg måtte VEB afgøre kampen i Golden Set. Det spilles, hvis stillingen stadig er uafgjort efter seks kampe. Her lykkedes det dog for Vendsyssel at trække det længste strå og vinde en samlet sejr på 4-3 over Odense OBK. Noget tyder på, at VEB-spillerne i år skal vende sig til at kigge mere opad end nedad, når de ser på tabellen. VEB's næste kamp er tirsdag 29. september hjemme i Arena Nord mod Greves danske mestre.

Opsummering:
To kampe og to sejre. Det er status for Vendsyssel Elite Badminton, der for bare et halvt år siden kæmpede om at undgå nedrykning.